Drie binne uur ná gewapende roof vasgetrekDie toneel. Foto: Verskaf. Drie verdagtes, onderskeidelik 20, 26 en 26 jaar oud, is Vrydagaand binne ŉ uur ná ŉ gewapende roof in die Oos-Kaap vasgetrek. Kol. Priscilla Naidu, woordvoerder van die polisie, het gesê die rowers is deur die polisie se honde-eenheid en Port Elizabeth se blitspatrollie vasgetrek. Die rooftog het omstreeks 18:30 by ŉ kitskoswinkel in Circularweg in Port Elizabeth plaasgevind. “Een man het ŉ bottel water versoek en terwyl die assistent die water gaan haal het, het hy ŉ vuurwapen uitgeruk en kontant geëis. Kontant is ook uit die kasregister gesteel,” het Naidu gesê. Volgens haar is ŉ paniekknoppie geaktiveer en die drie het gevlug. “Beeldmateriaal wys hoe hulle in ŉ silwer VW Polo spring. Ná hulle die beeldmateriaal besigtig het, het die blitspatrollie en die honde-eenheid die voertuig gaan soek.” Die voertuig is kort ná die voorval in Parlementstraat gewaar. “Die beamptes het die pad afgesper. Die verdagte voertuig is in Lawrenceweg in ŉ hoek gekeer en drie mense in hegtenis geneem.” Volgens Naidu is van die gesteelde goedere en ŉ speelgoedvuurwapen in die voertuig aangetref. Die verdagtes sal Maandag in die hof verskyn op aanklag van gewapende roof.